ການເປີດອາຊຽນ ລ້ວນແຕ່ສ້າງໂອກາດໃຫ້ທຸກພາກສ່ວນ
ຍັງຄົງເອົາມາເປັນປະເດັນກ່ຽວກັບຄຳຖາມທີ່ເຊື່ອແນ່ວ່າຢູ່ໃນແນວຄວາມຄິດຂອງຫຼາຍໆຄົນ ໂດຍສະເພາະແມ່ນປະຊາຊົນ ວ່າເປີດອາຊຽນແລ້ວຈະໄດ້ຫຍັງ.
ທ່ານ ປອ. ລາວຮົວ ເຈີຈີງ ຫົວໜ້າກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ, ທັງເປັນເຈົ້າໜ້າທີ່ອາວຸໂສເສດຖະກິດອາຊຽນ ເຊິ່ງຮອບຮູ້ເລື່ອງທິດທາງນະໂຍບາຍຂອງອາຊຽນ ແລະ ການເຂົ້າອາຊຽນຂອງ ສປປ ລາວ ຈະໄດ້ຫຍັງ? ທ່ານກ່າວວ່າ: ເລີ່ມຈາກວິໄສທັດອາຊຽນ 2025 ທີ່ຜູ້ນຳອາຊຽນໄດ້ຮັບຮອງແຜນການສ້າງປະຊາຄົມເສດຖະກິດອາຊຽນໃນໄລຍະ 10 ປີ (2016-2025) ເຊິ່ງໄດ້ກຳນົດທິດທາງການເຊື່ອມໂຍງເສດຖະກິດໃນໄລຍະ 10 ປີ ເພື່ອໃຫ້ບັນລຸເປົ້າໝາຍດັ່ງນີ້:
1. ສ້າງໃຫ້ເສດຖະກິດອາຊຽນເຊື່ອມໂຍງກັນ ແລະ ສອດຄ່ອງກັນໃນລະດັບສູງ ໂດຍເນັ້ນໃສ່ການເປີດເສລີດ້ານສິນຄ້າ, ການອຳນວຍຄວາມສະດວກທາງດ້ານການຄ້າ ແລະ ການຍົກເລີກ ຫຼື ຫຼຸດຜ່ອນການການນຳໃຊ້ມາດຕະການທີ່ບໍ່ແມ່ນພາສີ, ການປັບປຸງຂັ້ນຕອນການດຳເນີນແຈ້ງພາສີອາກອນ, ການປັບປຸງມາດຕະການໃຫ້ສອດຄ່ອງກັນ, ການເປີດເສລີການຄ້າບໍລິການ ແລະ ການສົ່ງເສີມການລົງທຶນ, ການເປີດເສລີດ້ານການຄ້າບໍລິການດ້ານການເງິນ-ການທະນາຄານ, ການພັດທະນາ ແລະ ເຊື່ອມໂຍງຕະຫຼາດທຶນ ແລະ ການອຳນວຍຄວາມສະດວກການເຄື່ອນຍ້າຍແຮງງານທີ່ມີສີມື ແລະ ນັກທຸລະກິດຂອງອາຊຽນ.
2. ເສດຖະກິດອາຊຽນມີຄວາມສາມາດແຂ່ງຂັນ, ປ່ຽນແປງໃໝ່ ແລະ ເຕີບໂຕຢ່າງຕໍ່ເນື່ອງ ໂດຍເນັ້ນໃສ່ສ້າງຂີດຄວາມສາມາດໃນການແຂ່ງຂັນ ແລະ ຮອງຮັບການປ່ຽນແປງໃໝ່, ການປົກປອງຜູ້ຊົມໃຊ້, ການປົກປ້ອງຊັບສິນທາງປັນຍາ, ການສົ່ງເສີມການປ່ຽນແປງໃໝ່ດ້ານເຕັກໂນໂລຊີ, ການຮ່ວມມືດ້ານພາສີ, ການສົ່ງເສີມໃຫ້ມີລະບຽບການທີ່ດີ ແລະ ຈັດຕັ້ງປະຕິບັດໃຫ່ມີປະສິດທິພາບ ແລະ ສາມາດສະໜອງບໍລິການໄດ້ຫຼາຍຂຶ້ນ, ການພັດທະນາເສດຖະກິດແບບຍືນຍົງ ໂດຍຄຳນຶງເຖິງທິດທາງການປ່ຽນແປງທ່ີສຳຄັນຂອງໂລກ ແລະ ປະເດັນໃໝ່ໆ.
3. ເຊື່ອມຈອດດ້ານເສດຖະກິດ ແລະ ເຊື່ອມໂຍງຂະແໜງການ ໂດຍເນັ້ນສົ່ງເສີມການເຊື່ອມຈອດດ້ານການຂົນສົ່ງ, ເຕັກໂນໂລຊີການສື່ສານ, ການຄ້າເອເລັກໂຕຣນິກ, ການເຊື່ອມຈອດພະລັງງານ ລວມທັງການເຊື່ອມຈອດຂະແໜງການຕ່າງໆ ຕົວຢ່າງ: ອາຫານ, ກະສິກຳ ແລະ ປ່າໄມ້. ການບໍລິການໃຫ້ມີການປະຕິບັດເລິກເຊິ່ງຂຶ້ນ ທ່ອງທ່ຽວ, ສຸຂະພາບ, ວິທະຍາສາດ ແລະ ເຕັກໂນໂລຊີ.
4. ອາຊຽນມີຄວາມສາມາດປັບຕົວເຂົ້າກັບທຸກພາກກວມເອົາເກືອບທຸກພາກສ່ວນ ແລະ ຖືປະຊາຊົນເປັນສູນກາງ ໂດຍເນັ້ນໃສ່ການສ້າງຄວາມເຂັ້ມແຂງໃຫ້ແກ່ທຸລະກິດຂະໜາດນ້ອຍ ແລະ ກາງ, ການເພີ່ມບົດບາດ ແລະ ການມີສ່ວນຮ່ວມຂອງພາກເອກະຊົນ, ການຫຼຸດຄວາມແຕກໂຕນດ້ານການພັດທະນາ ແລະ ການມີສ່ວນຮ່ວມຂອງຜູ້ທີ່ມີສ່ວນໄດ້ສ່ວນເສຍໃນປະເດັນດ້ານເສດຖະກິດ.
5. ອາຊຽນເປັນສ່ວນສຳຄັນຂອງປະຊາຄົມໂລກ ໂດຍເນັ້ນໃສ່ການທົບທວນ ແລະ ປັບປຸງສັນຍາການຄ້າເສລີຂອງອາຊຽນກັບປະເທດຄູ່ເຈລະຈາ, ສົ່ງເສີມການຮ່ວມມືດ້ານເສດຖະກິດກັບບັນດາປະເທດຄູ່ເຈລະຈາທີ່ບໍ່ມີສັນຍາການຄ້າເສລີກັບອາຊຽນ ແລະ ສະໜັບສະໜູນລະບົບການຄ້າຫຼາຍຝ່າຍ ແລະ ສົ່ງເສີມການຮ່ວມກັນສະຖາບັນຕ່າງໆໃນລະດັບພາກພື້ນ ແລະ ໂລກ.
ຈາກແຜນການພັດທະນາເສດຖະກິດຂອງອາຊຽນດັ່ງກ່າວນີ້ ທ່ານ ລາວຮົວ ກ່າວວ່າ: ມັນໄດ້ກວມລວມເອົາເກືອບທຸກຂະແໜງການດ້ານເສດຖະກິດ. ສະນັ້ນ, ທຸກພາກສ່ວນໃນລະບົບເສດຖະກິດຂອງ ສປປ ລາວ ຈະໄດ້ຮັບຜົນປະໂຫຍດຈາກການເຂົ້າເປັນປະຊາຄົມເສດຖະກິດຂອງອາຊຽນ ແລະ ສາມາດແຍກເປັນປະເພດດັ່ງນີ້:
1) ພາກສ່ວນທຸລະກິດຂະໜາດນ້ອຍ ແລະ ກາງ: ຈະໄດ້ຮັບຜົນປະໂຫຍດຈາກການເຂົ້າເຖິງຕະຫຼາດອາຊຽນທີ່ມີຂະໜາດປະຊາກອນຫຼາຍເຖິງ 622 ລ້ານຄົນ ເຊິ່ງນີ້ໝາຍເຖິງຄວາມຕ້ອງການທີ່ເພີ່ມຂຶ້ນ. ທຸລະກິດຂະໜາດນ້ອຍ ແລະ ກາງຂອງ ສປປ ລາວ ຈະມີໂອກາດເພີ່ມຂຶ້ນໃນການສົ່ງສິນຄ້າໄປຂາຍໃນຕະຫຼາດຂອງບັນດາປະເທດສະມາຊິກອາຊຽນ ແລະ ສາມາດນຳເຂົ້າວັດຖຸດິບ ແລະ ສິນຄ້າເຄິ່ງສຳເລັດຮູບ ເພື່ອນຳໃຊ້ເຂົ້າໃນການຜະລິດດ້ວຍຕົ້ນທຶນທີ່ຫຼຸດລົງ ຈາກການຫຼຸດ ຫຼື ຍົກເລີກສິ່ງກີດຂວາງທາງດ້ານການຄ້າ, ດ້ານພາສີ ແລະ ບໍ່ແມ່ນພາສີລວມທັງການຍົກເລີກສິ່ງກີດຂວາງທາງດ້ານການຄ້າດ້ານບໍລິການ ແລະ ການລົງທຶນ, ການເຄື່ອນຍ້າຍແຮງງານສີມື ເຊິ່ງຈະຊ່ວຍສະໜັບໜູນການແຍກຖານການຜະລິດໄປຍັງປະເທດສະມາຊິກອາຊຽນທີ່ມີຄວາມດັ່ງປຽບທາງດ້ານການແຂ່ງຂັນ ແລະ ສາມາດສ້າງຜົນປະໂຫຍດໄດ້ຢ່າງເຕັມທີ່.
2) ພາກສ່ວນນັກລົງທຶນ ກໍ່ຈະໄດ້ຮັບຜົນປະໂຫຍດຈາກການປົກປ້ອງສິດ ໃນການລົງທຶນທີ່ສັນຍາອາຊຽນໄດ້ກຳນົດໄວ້ ໝາຍຄວາມວ່ານັກລົງທຶນອາຊຽນຈະໄດ້ຮັບການປະຕິບັດຢ່າງສະເໝີພາບ ຄືກັບນັກລົງທຶນພາຍໃນປະເທດ ແລະ ກິດຈະການລົງທຶນຂອງເຂົາເຈົ້າກໍ່ຈະໄດ້ຮັບການຄຸ້ມຄອງ. ນອກຈາກນັ້ນ, ນັກລົງທຶນອາຊຽນຍັງໄດ້ຮັບຜົນປະໂຫຍດຈາກການເຊື່ອມໂຍງຂອງຕະຫຼາດທຶນ ແລະ ທະນາຄານ ເຊິ່ງຈະຊ່ວຍໃຫ້ມີການເຄື່ອນຍ້າຍທຶນເສລີຫຼາຍຂຶ້ນ, ສະໜັບສະໜູນການສ້າງທຸລະກິດຮ່ວມກັນລະຫວ່າງບັນດານັກລົງທຶນໃນປະເທດສະມາຊິກອາຊຽນ ແລະ ຈະຊ່ວຍຫຼຸດຄວາມສ່ຽງຈາກການກະຈາຍການລົງທຶນໄປຍັງຕ່າງປະເທດ.
3) ພາກສ່ວນຜູ້ປະກອບການອິດສະຫຼະ ຈະໄດ້ຮັບຜົນປະໂຫຍດຈາກການເຄື່ອນຍ້າຍແຮງງານທີ່ສີມືຢ່າງເສລີຫຼາຍຂຶ້ນ ເຮັດໃຫ້ມີໂອກາດເຂົ້າໄປເຮັດວຽກໃນປະເທດສະມາຊິກອາຊຽນອື່ນໆໄດ້ຢ່າງສະດວກຫຼາຍຂຶ້ນ ແລະ ຊ່ວຍແກ້ໄຂການຂາດເຂີນແຮງງານທີ່ມີສີມືພາຍໃນປະເທດ.
4) ພາກສ່ວນຜູ້ບໍລິໂພກ ຈະໄດ້ຮັບຜົນປະໂຫຍດຈາກໂອກາດເລືອກຊື້ສິນຄ້າ ແລະ ບໍລິການທີ່ຫຼາກຫຼາຍ, ມີຄຸນນະພາບໃນລາຄາທີ່ເໝາະສົມ ລວມທັງໄດ້ຮັບການຄຸ້ມຄອງຈາກການປົກປ້ອງຜູ້ບໍລິໂພກ ໂດຍສະເພາະແມ່ນການບໍລິໂພກສິນຄ້າ ແລະ ບໍລິການຂ້າມແດນ ຈາກການຮ່ວມມືຂອງໜ່ວຍງານທີ່ຮັບຜິດຊອບຂອງອາຊຽນ.
5) ຜົນປະໂຫຍດທີ່ ສປປ ລາວ ຈະໄດ້ຮັບໃນພາບລວມຄື: ການຈະຫຍາຍຕົວທາງເສດຖະກິດຂອງ ສປປ ລາວ ຈະເພີ່ມຂຶ້ນ, ອັດຕາການສ້າງວຽກເຮັດງານທຳ ກໍ່ຈະເພີ່ມຂຶ້ນ, ການດຶງດູດການລົງທຶນໂດຍກົງຈາກຕ່າງປະເທດ ໂດຍສະເພາະການລົງທຶນທີ່ນຳໃຊ້ເຕັກໂນໂລຊີທີ່ກ້າວໜ້າ ເຊິ່ງຈະສົ່ງຜົນໃຫ້ມີການຖ່າຍທອດຄວາມຮູ້ດ້ານເຕັກໂນໂລຊີ ແລະ ສົ່ງເສີມການຄົ້ນຄວ້າວິໄຈໃນປະເທດໃຫ້ເພີ່ມຂຶ້ນ, ປະສິດທິພາບໃນການຜະລິດ ແລະ ຄວາມສາມາດໃນການແຂ່ງຂັນຂອງອຸດສາຫະກຳພາຍໃນປະເທດຈະສູງຂຶ້ນ ຈາກການປັບປຸງການຈັດສັນຊັບພະຍາກອນ ແລະ ການປະຢັດ ຈາກຂະໜາດການຜະລິດທີ່ເພີ່ມສູງຂຶ້ນ, ການມີສ່ວນຮ່ວມຂອງເຄືອຂາຍການຜະລິດ ແລະ ຕ່ອງໂສ້ອຸປະທານຂອງໂລກ, ການເພີ່ມອຳນາດຂອງ ສປປ ລາວ ໃນເວທີລະຫວ່າງປະເທດ ແລະ ການປະຕິຮູບກົງຈັກທີ່ຮັບຜິດຊອບວຽກງານເຊື່ອມໂຍງເສດຖະກິດອາຊຽນ ແລະ ປັບປຸງລະບຽບການພາຍໃນປະເທດໃຫ້ສ່ອດຄອງກັບທັນທະສັນຍາຂອງ ສປປ ລາວ ທີ່ໄດ້ຕົກລົງກັບອາຊຽນ ເຊິ່ງຈະສົ່ງເສີມການພັດທະນາການຄ້າ ແລະ ການລົງທຶນໃນ ສປປ ລາວ ເຮົາ.
ດັ່ງນັ້ນ, ຖ້າພວກເຮົາ ຫຼື ບັນດານັກທຸລະກິດ ເບິ່ງເຫັນໂອກາດດັ່ງກ່າວນີ້ ຈະຕ້ອງຜັກດັນໃນການພັດທະນາຕົນເອງ, ທຸລະກິດຂອງຕົນເອງ ເພື່ອໃຫ້ສາມາດຕອບໂຈດໂອກາດທີ່ຈະກ້າວເຂົ້າໃນໄວ້ໆນີ້.